b'\n_START_ARTICLE_\nTabori\xc5\xa1\xc4\x8de \xc5\xa0terntal\n_START_PARAGRAPH_\nTabori\xc5\xa1\xc4\x8de \xc5\xa0terntal ali Strni\xc5\xa1\xc4\x8de je bilo koncentracijsko tabori\xc5\xa1\xc4\x8de, ki je med 2. svetovno vojno nacistom slu\xc5\xbeilo kot internacijsko delovno tabori\xc5\xa1\xc4\x8de pri izgradnji bli\xc5\xbenje tovarne aluminija v dana\xc5\xa1njem Kidri\xc4\x8devem. Po koncu vojne maja 1945 pa ga je takratna komunisti\xc4\x8dna jugoslovanska oblast uporabljala kot osrednje zbirno tabori\xc5\xa1\xc4\x8de za \xc5\xa1tajerske Nemce, Ko\xc4\x8devarje, slovenske politi\xc4\x8dne nasprotnike in vojne ujetnike.\n_START_SECTION_\nZgodovina\n_START_PARAGRAPH_\nTabori\xc5\xa1\xc4\x8de je bilo na obmo\xc4\x8dju Strni\xc5\xa1\xc4\x8da prvi\xc4\x8d ustanovljeno \xc5\xbee med 1. svetovno vojno kot tabori\xc5\xa1\xc4\x8de za vojne ujetnike. Kasneje je nekaj \xc4\x8dasa slu\xc5\xbeilo kot begunsko tabori\xc5\xa1\xc4\x8de za civilne begunce s Primorske, ki so morali zaradi bojev na So\xc5\xa1ki fronti pribe\xc5\xbeati v osrednjo Slovenijo. V tabori\xc5\xa1\xc4\x8du je takrat obratovala tudi voja\xc5\xa1ka bolni\xc5\xa1nica (lazaret), v kateri so zdravili ranjence s so\xc5\xa1ke fronte, kot tudi vojne ujetnike in pribe\xc5\xbenike s Primorske._NEWLINE_Po okupaciji slovenske \xc5\xa0tajerske s strani Tretjega rajha so leta 1942 nacisti\xc4\x8dne okupacijske oblasti na istem obmo\xc4\x8dju uredile delovno tabori\xc5\xa1\xc4\x8de, v katerem so internirale vojne ujetnike in prisilne delavce za potrebe izgradnje tovarne glinice in aluminija. Poleg ujetnikov in ostalih prisilnih delavcev so na obmo\xc4\x8dju tabori\xc5\xa1\xc4\x8da takrat delali tudi redni, pla\xc4\x8dani delavci. Leta 1942 je avstrijska firma Vereinigten Aluminiumwerke (VAW, danes Austria Metall) za\xc4\x8dela z izgradnjo tovarne, ki pa do konca vojne ni bila dokon\xc4\x8dana. Dokon\xc4\x8dna izgradnja tovarne aluminija (danes znane pod imenom Talum) je sledila \xc5\xa1ele v letih 1947\xe2\x80\x931954._NEWLINE_15. marca 1944 so nacisti\xc4\x8dne oblasti sprejele odlok, po katerem so morali na prisilno delo tudi dru\xc5\xbeinski \xc4\x8dlani dezerterjev iz Wehrmachta in ubeglih tabori\xc5\xa1\xc4\x8dnikov. Mnogo teh ljudi je bilo interniranih v tabori\xc5\xa1\xc4\x8de \xc5\xa0terntal, ki se je kmalu potem tudi uradno preimenovalo v Strafsonderdienstpflichtlager Sterntal  (Tabori\xc5\xa1\xc4\x8de za kazensko prisilno delo \xc5\xa0terntal)._NEWLINE_Takoj po koncu druge svetovne vojne maja 1945 je na ozemlju biv\xc5\xa1ega nacisti\xc4\x8dnega delovnega tabori\xc5\xa1\xc4\x8da jugoslovanska komunisti\xc4\x8dna varnostna slu\xc5\xbeba OZNA pod vodstvom Aleksandra Rankovi\xc4\x87a organizirala koncentracijsko tabori\xc5\xa1\xc4\x8de. Pobudniki za to tabori\xc5\xa1\xc4\x8de so bili Mitja Ribi\xc4\x8di\xc4\x8d - Ciril, Bojan Polak - Stjenka in Ivan Ma\xc4\x8dek - Matija. V njem so internirali osebe nem\xc5\xa1ke narodnosti iz vse Slovenije, \xc5\xa1e posebej s slovenske \xc5\xa0tajerske in Ko\xc4\x8devskega. Poleg etni\xc4\x8dnih Nemcev so bili v tabori\xc5\xa1\xc4\x8du internirani tudi mnogi Slovenci in pripadniki mad\xc5\xbearske narodne manj\xc5\xa1ine iz Prekmurja in Gori\xc4\x8dkega._NEWLINE_Ker je bilo tabori\xc5\xa1\xc4\x8de ves \xc4\x8das prenapolnjeno, higiena in hrana pa zelo slabi, so se med tabori\xc5\xa1\xc4\x8dniki \xc5\xa1irile nevarne nalezljive bolezni, infekcije in tifus. Ujetniki so bili vseskozi izpostavljeni fizi\xc4\x8dnemu in psihi\xc4\x8dnemu mu\xc4\x8denju, mnogi pa so bili \xc5\xbee takoj po prihodu vanj ustreljeni. Med \xc5\xbertvami je bilo predvsem veliko otrok in starej\xc5\xa1ih. Poleg starosti so tabori\xc5\xa1\xc4\x8dne oblasti kot uradni vzrok smrti najve\xc4\x8dkrat navedle diarejo in gri\xc5\xbeo._NEWLINE_Oktobra 1945 je bilo tabori\xc5\xa1\xc4\x8de \xc5\xa0terntal zaprto po intervenciji mednarodnega Rde\xc4\x8dega kri\xc5\xbea. Tisti pre\xc5\xbeiveli, ki jih komunisti\xc4\x8dne oblasti niso preselile v druga tabori\xc5\xa1\xc4\x8da, so bili ve\xc4\x8dinoma izgnani v Avstrijo.\n_START_SECTION_\n\xc5\xbdrtve\n_START_PARAGRAPH_\nTabori\xc5\xa1\xc4\x8de \xc5\xa0terntal, sprva mi\xc5\xa1ljeno za bivanje pribli\xc5\xbeno 2.000 oseb, je bilo med in predvsem po 2. svetovni vojni stalno prenapolnjeno z med 8.000 in 12.000 ujetniki. V obdobju nacisti\xc4\x8dne okupacije naj bi v \xc5\xa0terntalu umrlo med 800 in 1.000 tabori\xc5\xa1\xc4\x8dnikov. Samo med majem in oktobrom 1945 pa jih je tam umrlo okoli 4.000. Med letom 1942 in oktobrom 1945 je bilo torej vsega skupaj okoli 5.000 smrtnih \xc5\xbertev.'